સરદાર વલ્લભભાઈ પટેલની આ વિરાટ પ્રતિમાને સ્ટેચ્યુ ઓફ યુનિટી એવું નામ આપવામાં આવ્યું છે. જેઓ અમેરિકા ગયા છે તેમણે ન્યૂયોર્ક નજીક સ્ટેચ્યુ ઓફ લિબર્ટીની વિશાળ પ્રતિમાને નિહાળી હશે. એવી જ એક વિરાટ પ્રતિમા બ્રાઝિલના રિઓ-ડી-ર્જનેરો ખાતે જીસસ ક્રાઈસ્ટની છે. આ બંને પ્રતિમાઓ વિશ્વભરના સહેલાણીઓના આકર્ષણનું કેન્દ્ર છે. હવે રૂ. ૩૦૦૦ કરોડના ખર્ચે તૈયાર થયેલી સરદાર પટેલની પ્રતિમા પણ વિશ્વભરના સહેલાણીઓને આકર્ષશે. ન્યૂયોર્ક ખાતે આવેલી સ્ટેચ્યુ ઓફ લિબર્ટીની ઊંચાઈ ૯૩ મીટરની છે, પરંતુ સરદાર પટેલની આ પ્રતિમા તેના કરતા બમણી એટલે કે ૧૮૨ મીટરની ઊંચાઈ ધરાવે છે.